Diari Oficial de la Generalitat Valenciana


Sumari del DOGV 6149, del 20-11-2009 (2009/13572)

RESOLUCIÓ de 15 d'octubre de 2009, de la Direcció General de Treball, Cooperativisme i Economia Social, per la qual es disposa el registre i la publicació del Conveni Col·lectiu de l'empresa Grupo G, Protección y Seguridad, SA. (Codi núm. 8000312).
--------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6149

Data del DOGV
:   20-11-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/13286


Data del document
:   15-10-2009

Organisme emissor
:   Conselleria d'Economia, Hisenda i Ocupació

Tipus de document
:   Resolució

Descriptors 

:   * conveni col·lectiu
    * empresa privada

RESOLUCIÓ de 15 d'octubre de 2009, de la Direcció General de Treball, Cooperativisme i Economia Social, per la qual es disposa el registre i la publicació del Conveni Col·lectiu de l'empresa Grupo G, Protección y Seguridad, SA. (Codi núm. 8000312). [2009/13937]  
Vist el text de del Conveni Col·lectiu de l'empresa Grupo G, Protección y Seguridad, SA, subscrit per la Comissió Negociadora en data 2 de juliol de 2009, integrada per un representat de l'empresa i per part dels treballadors per un membre del Comité d'Empresa, i de conformitat amb el que disposa l'article 90, apartats 2 i 3 del Reial Decret Legislatiu 1/1995, de 24 de març, el Text Refós de la Llei de l'Estatut dels Treballadors; i els articles 2, 3 i 6 del Reial Decret 1.040/1981, de 22 de maig, sobre registre i dipòsit de convenis col·lectius de treball, esta Direcció General de Treball, Cooperativisme i Economia Social, de conformitat amb les competències que té transferides segons el Reial Decret 4.105/1982, de 29 de desembre, acorda:  
Primer  
Ordenar que siga inscrit en el Registre de Convenis Col·lectius de Treball d'esta direcció general, amb notificació a la Comissió Negociadora i que siga dipositat el text original del conveni.  
Segon  
Disposar que siga publicat en el Diari Oficial de la Comunitat Valenciana.  
València, 15 d'octubre de 2009.- El director general de Treball, Cooperativisme i Economia Social: Román Ceballos Sancho.  
Conveni col·lectiu de l'empresa  
Grupo G Protección y Seguridad, SA 2009-2013  
CAPÍTOL I  
Article 1. Àmbit personal i funcional  
El present conveni col·lectiu obliga la direcció i tots els treballadors que presten els seus servicis en l'empresa Grupo G Protección y Seguridad, SA, siga quina siga l'activitat que presten en l'empresa.  
Article 2. Àmbit territorial  
El present conveni col·lectiu se circumscriu a l'àmbit territorial a què en cada moment realitze la seua activitat mercantil l'empresa Grupo G Protección y Seguridad, SA.  
Article 3. Àmbit temporal  
El present conveni entrarà en vigor el dia 1 de gener de 2009, amb independència de la data de la seua publicació en el diari oficial que corresponga, mantindrà la seua vigència fins al 31 de desembre del 2013, i quedarà prorrogat íntegrament fins a la seua substitució per un altre conveni del mateix àmbit i eficàcia.  
Article 4. Denúncia  
La denúncia del present conveni s'entendrà automàtica al moment del seu venciment, en este cas, el 31.12.2013. No obstant això, la Comissió Negociadora del conveni es constituirà en la primera setmana del mes de setembre del 2013.  
Article 5. Unitat de conveni i vinculació a la totalitat  
Les condicions pactades en el present conveni col·lectiu, constituiran un tot orgànic i indivisible.  
Article 6. Compensació, absorció i garantia «ad personam»  
Les condicions contingudes en este conveni col·lectiu són compensables i absorbibles respecte a què regiren anteriorment, estimades en el seu conjunt i còmput anual.   
Article 7. Comissió Paritària  
1. Es constituïx una Comissió Paritària per a la interpretació i aplicació del present conveni, que estarà integrada per 2 membres de la representació dels treballadors i el mateix nombre de representants de l'empresa.  
2. La Comissió fixa com a seu de les reunions el domicili de l'empresa.  
3. La Comissió es reunirà, amb convocatòria prèvia de qualsevol dels components, per mitjà de comunicació fefaent (carta certificada, fax o un altre mitjà acreditatiu d'esta), almenys amb set dies d'antelació a la realització de la reunió. A la comunicació s'adjuntarà escrit on es plantege de forma clara i precisa la qüestió objecte d'interpretació.  
4. Perquè les reunions siguen vàlides, amb convocatòria prèvia, haurà d'assistir-hi un nombre del 50% de membres per cada una de les representacions.  
5. La Comissió Paritària prendrà els acords per majoria simple de vots de cada una de les representacions.  
6. Expressament s'acorda que, tindrà caràcter vinculant el pronunciament de la Comissió Paritària quan les qüestions derivades de la interpretació o aplicació del present Conveni, els siguen sotmeses per ambdues parts, sempre que el pronunciament es produïsca per unanimitat dels membres assistents a la Comissió Paritària. Este pronunciament serà incorporat en el text del conveni següent, en virtut de la redacció que s'acorde en el moment de la seua negociació.  
7. Són funcions de la Comissió Paritària les següents:  
a) Interpretació de la totalitat dels articles d'este conveni.  
b) Celebració de conciliació preceptiva en la interposició de conflictes col·lectius que supose la interpretació de les normes del present conveni.  
c) Seguiment de l'aplicació d'allò pactat.   
CAPÍTOL II  
Organització de treball  
Article 8. Principis generals  
L'organització pràctica del treball, amb subjecció a este conveni i a la legislació vigent, és facultat de la direcció de l'empresa.  
Sense minva de l'autoritat que correspon a la direcció, els representants dels treballadors tindran funcions d'informació, orientació i proposta en allò relacionat amb l'organització i racionalització del treball, de conformitat amb l'Estatut dels Treballadors i la resta de legislació vigent.  
Article 9. Normes  
L'organització del treball comprén les normes següents:  
a) La determinació i exigència d'una activitat i un rendiment a cada treballador.  
b) L'adjudicació a cada treballador del nombre d'elements o de la tasca necessària corresponent al rendiment mínim exigible.  
c) La fixació de normes de treball que garantisquen l'òptima realització i seguretat dels servicis propis de l'activitat, que hauran de constar per escrit, i establir el quadre de premis i de sancions adequats al compliment o incompliment d'estes normes.  
d) L'exigència d'atenció, prudència, pulcritud, vigilància en roba, efectes, útils, armes, vehicles i la resta d'elements que componen l'equip personal, així com de les altres instal·lacions i béns anàlegs de l'empresa i dels seus clients.  
e) La mobilitat i redistribució del personal de l'empresa, típiques de l'activitat, per mitjà de l'establiment dels canvis de llocs de treball, desplaçaments i trasllat que exigisquen les necessitats de l'organització de la producció, d'acord amb les condicions pactades en este conveni. En tot cas es respectarà la categoria professional i esta potestat no podrà repercutir en el seu perjuí econòmic per al treballador afectat.  
f) La fixació d'una fórmula de càlcul de la retribució de forma clara i senzilla, de manera que els treballadors puguen fàcilment comprendre-la, fins i tot en els casos en què s'aplique un sistema de remuneració amb incentius o primes.  
g) La realització de les modificacions en els mètodes de treball, distribucions de personal, canvi de funcions, qualificació professional, retribucions, siguen amb incentius o sense, quantitat i qualitat de treball, raonablement exigibles.  
h) El manteniment de les normes d'organització de treball, tant a nivell individual com col·lectiu, que emanen d'este conveni, a nivell individual fins i tot en els casos de disconformitat del treballador, expressada a través dels seus representants, es mantindran estes normes mentre no hi haja resolució del conflicte per part de l'autoritat competent. A nivell de conflicte col·lectiu, el manteniment de la norma o normes que el motiven quedarà en suspens fins que es dicte la resolució per part de l'autoritat competent, sense perjuí de la conciliació preceptiva prevista en este conveni, excepte en els casos d'urgència o imperiosa necessitat que posen en perill la continuïtat de la prestació dels servicis.  
CAPÍTOL III  
Prestació del treball  
Article 10  
El caràcter confidencial de la prestació del servici fa especialment exigible que els treballadors subjectes a este conveni mantinguen amb especial rigor els secrets relatius a l'explotació i negocis de l'empresa i d'aquelles a què es presten els servicis, tot això d'acord amb el que establix la legislació vigent.  
CAPÍTOL IV  
Classificació del personal  
Secció 1  
Classificació segons la permanència  
Article 11  
En funció de la seua duració, els contractes de treball podran concertar-se per temps indefinit, per duració determinada i per qualsevol altra modalitat de contracte de treball autoritzada per la legislació vigent.  
Serà personal contractat per a obra o servici determinat aquell la missió del qual consistisca a atendre la realització d'una obra o servici determinat dins de l'activitat normal de l'empresa.  
Este tipus de contracte quedarà resolt per les causes següents:  
a) Quan es finalitze l'obra o el servici.  
b) Quan el client resolga el contracte d'arrendament de servicis, siga quina siga la causa.  
c) Quan el contracte d'arrendament de servicis es resolga parcialment pel client, es produirà automàticament una extinció parcial equivalent dels contractes de treball adscrits al servici.  
A efectes de la determinació dels treballadors afectats per esta situació, es triaran primer els de menor antiguitat, i en cas de tindre la mateixa, es valoraran les càrregues familiars.  
Serà personal eventual aquell que ha sigut contractat per l'empresa amb ocasió de prestar servicis per a atendre les exigències circumstancials del mercat, acumulació de tasques o excés de comandes, encara que es tracte de l'activitat normal de l'empresa, com ara servicis de vigilància extraordinària, o el que es fa per a fires, concursos i exposicions.  
Serà personal interí, aquell que es contracte per a substituir un altre treballador de l'empresa amb dret a reserva del lloc de treball, durant la seua absència per incapacitat temporal, vacances, supòsits de compliment de sancions, etc.  
Serà personal temporal aquell que haja sigut contractat en virtut de les disposicions legals vigents i específiques per a este tipus de contracte.  
Tant el règim jurídic d'estos tipus de contractes com el d'aquells altres no inclosos en este article, serà l'establit en les disposicions legals vigents en cada moment.  
Article 12. Contractes indefinits  
Serà fix en plantilla.  
a) El personal contractat per temps indefinit una vegada haja superat el període de prova.  
b) El personal eventual la relació contractual del qual supere els límits dels distints tipus de contractes temporals, de conformitat amb el que establix la legislació vigent.  
c) El personal que, contractat per a servicis determinats, continue prestant servicis en l'empresa acabats aquells, o realitze servicis per als quals no ha sigut contractat.  
d) El personal interí, que una vegada reincorporat al servici el substituït, continue prestant servicis de caràcter permanent no interí en l'empresa.  
Secció 2  
Classificació segons la funció  
Article 13  
Les classificacions del personal consignades en el present conveni col·lectiu són merament enunciatives, no limitadores i no suposen l'obligació de tindre proveïdes totes les places i categories enumerades, si les necessitats i el volum de l'empresa no ho requerixen. En este aspecte serà informada la representació dels treballadors.  
Així mateix, no són exhaustives les distintes comeses assignades a cada categoria o especialitat, ja que tot treballador inclòs en l'àmbit funcional d'este conveni està obligat a efectuar tots aquells treballs i operacions que li ordenen els seus superiors dins de les generals comeses de la seua competència i sense menyscabament de la seua dignitat professional.  
Des del moment mateix en què un treballador realitze les tasques específiques d'una categoria professional determinada i definida en el present conveni, haurà de ser remunerat, almenys, amb el nivell retributiu que per a esta categoria s'assigne, tot això sense perjuí de les normes reguladores dels treballs de categoria superior o inferior.  
Article 14. Classificació general  
El personal que preste els seus servicis en l'empresa es classificarà, per raó de les seues funcions, en els grups que a continuació s'indiquen:  
I. Personal directiu, titulat i tècnic.  
II. Personal administratiu, tècnic d'oficines i de vendes.  
III. Personal de comandaments intermedis.  
IV. Personal operatiu.  
V. Personal de seguretat mecànica i electrònica.  
VI. Personal d'oficis diversos.  
VII. Personal subaltern.  
I. Personal directiu, titulat i tècnic: en este grup es comprenen:  
a) Director general.  
b) Director comercial.  
c) Director administratiu.  
d) Director tècnic.  
e) Director de personal.  
f) Cap de personal.  
g) Cap de seguretat.  
h) Titulat de grau superior i titulat de grau mitjà. Tècnic de prevenció de grau superior.  
i) Delegat provincial - gerent.  
II. Personal administratiu, tècnic d'oficina i vendes: en este grup es comprenen:  
A) Administratius.  
a) Cap de primera.  
b) Cap de segona.  
c) Oficial de primera.  
d) Oficial de segona.  
e) Hostessa.  
f) Auxiliar.  
g) Telefonista.  
h) Aspirant.  
B) Tècnics i especialistes d'oficina.  
a) Analista.  
b) Programador d'ordinador.  
c) Operador - gravador d'ordinador.  
d) Tècnic de formació i tècnic de prevenció de grau intermedi.  
e) Delineant projectista.  
f) Delineant.  
C) Personal de vendes.  
a) Cap de vendes.  
b) Tècnic comercial.  
c) Venedor - promotor.  
III. Personal de comandaments intermedis: en este grup es comprén:  
a) Cap de trànsit.  
b) Cap de vigilància.  
c) Cap de servicis.  
d) Cap de cambra o Tresoreria de manipulat.  
e) Inspector (de vigilància, de trànsit, de servicis).  
f) Coordinador de servicis.  
g) Supervisor de CRA.  
IV. Personal operatiu : comprenen les categories següents:  
A) Habilitat.  
a) Vigilant de seguretat de transport - conductor.  
b) Vigilant de seguretat de transport d'explosiu - conductor.  
c) Vigilant de seguretat de transport.  
d) Vigilant de seguretat de transport d'explosius.  
e) Vigilant de seguretat.  
f) Vigilant d'explosius.  
g) Guarda particular de camp (pesca marítima, caça, etc.)  
B) No habilitat.  
a) Comptador - pagador.  
b) Operador de central receptora d'alarmes.  
V. Personal de seguretat mecànica i electrònica: comprén les categories següents:  
a) Encarregat.  
b) Ajudant encarregat.  
c) Revisor de sistemes.  
d) Oficial de primera mecànica i electrònica.  
e) Oficial de segona mecànica i electrònica.  
f) Oficial de tercera mecànica i electrònica.  
g) Especialista.  
h) Operador de suport tècnic.  
i) Aprenent.  
VI. Personal d'oficis diversos: comprendrà:  
a) Oficial de primera.  
b) Oficial de segona.  
c) Ajudant.  
d) Peó.  
e) Aprenent.  
VII. Personal subaltern: l'integren:  
a) Conductor.  
b) Ordenança.  
c) Magatzemista.  
d) Netejador/netejadora.  
Article 15. Personal directiu, titulat i tècnic  
a) Director general. És qui amb títol adequat o àmplia preparació teoricopràctica, assumix la direcció i responsabilitat de l'empresa, programant i controlant el treball en totes les seues fases.  
b) Director comercial. És qui amb títol adequat o àmplia preparació teoricopràctica assumix la direcció i responsabilitat de les funcions mercantils en el seu sentit més ampli i planifica, controla i programa la política comercial de l'Empresa.  
c) Director administratiu. És qui amb títol adequat o amb àmplia preparació teoricopràctica assumix la direcció i responsabilitat de les funcions administratives en el seu més ampli sentit i planifica, programa i controla l'administració de l'empresa.  
d) Director tècnic. És qui amb títol adequat o àmplia preparació teoricopràctica assumix la direcció i responsabilitat del departament tècnic de l'empresa. Aplica els seus coneixements a la investigació, l'anàlisi i l'execució d'activitats pròpies dels seus coneixements.  
e) Director de personal. És qui amb títol adequat o àmplia preparació teoricopràctica assumix la direcció i responsabilitat de les funcions relacionades amb la gestió de personal en el seu ampli sentit.  
f) Cap de personal. El cap de personal serà el responsable del reclutament, selecció i admissió del personal i de la planificació, programació, control i administració del personal de l'empresa.  
g) Cap de seguretat. És el cap superior del qual depenen els servicis de seguretat i el personal operatiu de l'empresa, i és el responsable de la preparació professional dels treballadors a càrrec seu.  
h) Titulat de grau superior i titulat de grau mitjà. Tècnic de prevenció de grau superior. Titulats són aquells que apliquen els seus títols de grau superior (llicenciatura i doctorat) o grau mitjà (diplomat universitari, graduat social) i els coneixements a ells deguts al procés tècnic de l'empresa. El tècnic de prevenció exercirà les funcions de prevenció, avaluació, planificació preventiva i altres a què es referix l'article 37 del R. D. 39/1997, de 17 de gener, i ha de posseir la formació a què es referix este precepte.  
i) Delegat provincial - gerent. És el treballador que actua com a màxim representant d'empresa en la província i assumix les funcions de direcció, representació i organització en l'àmbit d'esta.  
Article 16. Personal administratiu  
A) Administratius.  
a) Cap de primera. Cap de primera és el que proveït o no de poders limitats, està encarregat i té la responsabilitat directa de l'oficina de l'empresa. Depenen d'ell diverses seccions administratives, a les quals imprimix unitat. Ho serà el cap de compres, responsable de l'aprovisionament i compra de material i utillatge, que està sota el control i la instrucció de la direcció administrativa de l'empresa.  
b) Cap de segona. És qui proveït o no de poder limitat, està encarregat d'orientar, suggerir i donar unitat a la secció o dependència administrativa que tinga a càrrec seu, així com de distribuir els treballs entre el personal que d'ell depén.  
c) Oficial de primera. És l'empleat que actua davall les ordres d'un cap i té a càrrec seu un treball d'acabat que requerix un càlcul, estudi, preparació i condicions adequades.  
d) Oficial de segona. És l'empleat que amb iniciativa i responsabilitat restringida, subordinat a un cap, realitza tasques administratives i comptables de caràcter secundari que requerixen coneixements generals de la tècnica administrativa.  
e) Hostessa. És la persona major de divuit anys, encarregada de rebre els clients, proporcionar la informació que sol·liciten, anunciar-los i conduir-los davant de la persona o persones amb qui desitgen parlar, atén les sol·licituds d'informació o d'entrevistes, concerta les mateixes, les prepara en el seu aspectes formals i en general està encarregada de les bones relacions entre els clients i l'empresa; normalment parlarà dos idiomes, inclòs el d'origen.  
f) Auxiliar. És l'empleat que dedica la seua activitat a tasques i operacions administratives elementals i en general a les purament mecàniques inherents al treball de l'oficina.  
g) Telefonista. És l'empleat que té com principal missió estar al servici i atenció d'una centraleta telefònica demanant realitzar tasques administratives auxiliars.  
h) Aspirant. És l'empleat que s'inicia en els treballs de comptabilitat, burocràtics o de vendes, per a aconseguir la necessària pràctica professional. No podrà romandre en esta categoria més d'un any, data en què passarà a la categoria d'Auxiliar administratiu o Venedor, segons els casos.  
B) Tècnics i especialistes d'oficina.  
a) Analista. Verifica anàlisis orgàniques d'aplicacions complexes per a obtindre la solució mecanitzada d'estes pel que fa a:  
Cadena d'operacions a seguir.  
Documents a obtindre.  
Disseny d'estos.  
Fitxers a tractar: la seua definició.  
Posada al punt de les aplicacions.  
Creació de jocs d'assaig.  
Enumeració de les anomalies que puguen produir-se i definició del seu tractament.  
Col·laboració al programa de les proves de «lògica» de cada programa.  
Finalització dels expedients d'aplicacions complexes.  
b) Programador d'ordinador. Li correspon estudiar els programes complexos definits per les anàlisis, confeccionant organigrames detallats de tractament.  
Redactar programes en el llenguatge de programació que li siga indicat.  
Confeccionar jocs d'assaig, posar a punt els programes i completar els expedients tècnics d'estos.  
Documentar el manual de consola.  
c) Operador - gravador d'ordinador. Es maneja els ordinadors per al tractament de la informació, introduint dades si és el cas, interpreta i desenvolupa les instruccions i ordres per a la seua explotació.  
d) Tècnic de formació i tècnic de prevenció de grau intermedi. El tècnic de formació és aquell empleat que degudament acreditat pel Ministeri de l'Interior impartix ensenyament en centres de formació per a l'actualització i ensinistrament del personal de seguretat privada.  
El tècnic de prevenció de grau intermedi és aquell empleat que, amb la formació prevista en l'article 36 del RD 39/1997, de 17 de gener, realitza les funcions de prevenció, avaluació, planificació preventiva i altres a què es referix este precepte.  
e) Delineant projectista. És l'empleat que, dins de les especialitats pròpies de la secció en què es treballe, projecta o detalla els treballs del tècnic superior, a les ordres dels quals actua, és el que, sense superior immediat, realitza el que personalment concep segons les dades i condicions tècniques exigides pels clients o per l'empresa.  
f) Delineant. És el tècnic que està capacitat per al desenvolupament de projectes senzills, alçament o interpretació de plans i treballs anàlegs.  
C) Personal de vendes.  
a) Cap de vendes. És el que, proveït o no de poders limitats, i sota el control i la instrucció de la direcció comercial de l'empresa, està encarregat i té la responsabilitat directa de la promoció comercial i captació de clients per a l'empresa.  
b) Tècnic comercial. És el que, sota les ordres del cap de vendes, realitza per a l'empresa funcions de prospecció de mercat i de coordinació, si és el cas, de venedors i promotors.  
c) Venedor - promotor de vendes. És l'empleat afecte al departament comercial de l'empresa, i al seu únic servici, que realitza les funcions de prospecció del mercat i la promoció i venda dels servicis de seguretat, realitza els desplaçaments necessaris tant per a la captació de clients, com per a la seua atenció, una vegada contractats.  
Article 17. Personal de comandaments intermedis  
a) Cap de trànsit. És el que, sota les ordres directes del cap de seguretat, amb iniciativa i responsabilitat, té a càrrec seu la prestació dels servicis de conducció i trasllat de cabals, fons, valors, joies, i altres béns valuosos, sota les seues ordres estan la totalitat dels vigilants de seguretat conductors i els vehicles blindats, i és responsable de la distribució, control del personal mencionat i dels vehicles, així com dels trajectes, rutes, consums, manteniment i conservació del parc mòbil, així com dels vigilants de seguretat mentre formen la dotació del vehicle.  
b) Cap de vigilància. És el que, sota les ordres directes del cap de seguretat, amb iniciativa i responsabilitat, té a càrrec seu la direcció pràctica de la prestació dels servicis de vigilància i protecció de locals, béns o persones, així com d'escorta en la conducció de cabals, fons, etc., distribuïx i controla el personal mencionat, així com s'encarrega del manteniment i conservació de l'equip i armes de la totalitat del personal vigilant.  
c) Cap de servicis. És el responsable de planificar, controlar, orientar, dirigir i donar unitat a les distintes seccions productives de l'empresa, i és responsable de la bona marxa i coordinació del treball realitzat en les zones i equips productius d'esta.  
d) Cap de cambra o tresoreria de manipulat. És el responsable de planificar, controlar, orientar, dirigir i donar unitat a les distintes seccions productives de l'empresa, relacionades amb el comptatge i la manipulació d'efectiu en la divisió de Transport de Fons.  
e) Inspector. És aquell empleat que té per missió verificar i comprovar l'exacte compliment de les funcions i obligacions atribuïdes a vigilants, conductors i la resta d'empleats, i dóna compte immediat al cap de servicis corresponent de totes les incidències que observe en la prestació dels servicis, prenent les mesures d'urgència que estime oportunes en els casos de pertorbació de l'ordre públic, de trànsit o accidents, o s'encarrega de mantindre la disciplina i pulcritud entre els seus empleats. Podrà ser de vigilància, de trànsit, de servicis, etc., segons corresponga.  
f) Coordinador de servicis. És aquell empleat, sota les ordres directes del cap de servicis, que té com a funció la coordinació d'un o més servicis de l'empresa, i s'encarrega de la solució de les incidències que puguen sorgir en estos per a una major eficàcia i compliment.  
g) Supervisor de CRA. És aquell empleat encarregat de coordinar les funcions dels operadors de receptors d'alarma, resoldre els dubtes i incidències que es produïsquen en este servici així com les reclamacions operatives d'este personal.  
Article 18. Personal operatiu  
A) Habilitat.  
A.1. Personal operatiu habilitat adscrit a servicis de transport de fons: la tripulació de cada vehicle blindat està composta per un vigilant de seguretat de transport - conductor i dos vigilants de seguretat de transport. Els vigilants de seguretat, que esporàdicament, realitzen funcions de vigilant de transport o de vigilant conductor, percebran les mateixes retribucions que els que tinguen estes categories laborals, durant el temps que presten els dits servicis de transport.  
a) Vigilant de seguretat de transport-conductor. És el vigilant de seguretat que, estant en possessió de l'adequat permís de conduir i amb coneixements mecànics elementals en automòbils, efectuarà les funcions següents:  
A.1) Conduïx vehicles blindats.  
B.1) Cuida del manteniment i conservació dels vehicles blindats. Així mateix cuida de les tasques de neteja d'estos, dins de les adequades instal·lacions de l'empresa i amb els mitjans adequats o, si no n'hi ha, en instal·lacions de l'exterior, dins de la jornada laboral.  
C.1) Dóna, si se li exigix, comunicat diari i per escrit del trajecte efectuat, de l'estat de l'automòbil i dels consums d'este.  
D.1) Comprovarà els nivells d'aigua i oli del vehicle completant-los, si falta algun dels dos, i ho comunicarà al cap de trànsit.  
E.1) Revisarà diàriament els depòsits de líquid de frens i d'embragatge, donant compte de les pèrdues observades.  
F.1) Revisarà els nivells d'oli del motor, i haurà de comunicar al cap de trànsit la data de la seua reposició periòdica.  
G.1) Cuidarà el manteniment dels pneumàtics del vehicle, revisant-ne la pressió una vegada per setmana.  
H.1) Aquelles altres funcions complementàries a què fa referència el plus d'activitat del personal de transport de fons.  
Al tindre la categoria i qualitat de vigilant de seguretat, realitzarà les tasques pròpies d'este, en la mesura que siguen compatibles amb la conducció del vehicle blindat.  
b) Vigilant de seguretat de transport. És el vigilant que, amb les atribucions del seu càrrec, desenvolupa la seua labor en el servici de transport i custòdia de béns i valors, fent-se responsable a nivell de facturació d'estos valors quan esta li siga assignada, hat d'exercir la labor de càrrega i descàrrega d'estos i col·laborar amb el vigilant de seguretat conductor en les tasques de manteniment i neteja del vehicle dins de la seua jornada laboral, així com les altres funcions complementàries a què fa referència el plus d'activitat del personal de transport de fons. La càrrega i descàrrega es realitzarà de manera que els vigilants tinguen, en tot moment la llibertat de moviment necessària per a utilitzar l'arma reglamentària. El pes que haurà de suportar d'una sola vegada no excedirà de 15 quilograms.  
A.2. Personal operatiu adscrit a servicis de transport d'explosius:  
a) Vigilant de seguretat de transport d'explosius-conductor: és el vigilant que, estant en possessió del permís de conduir adequat i amb coneixements mecànics elementals, realitzarà les funcions pròpies de transport d'explosius, li són d'aplicació les comunes que es referixen al v. s. de transport conductor que es descriuen en l'apartat A.1 a), excepte a.1).  
b) Vigilant de seguretat de transport d'explosius: és el vigilant que amb les atribucions del seu càrrec desenvolupa la seua labor en el servici de transport i custòdia d'explosius, càrrega i descàrrega de matèries i objectes explosius envasats, condicionament de la càrrega en la caixa del vehicle així com de la vigilància permanent del mateix, així com les altres funcions complementàries a què fa referència el plus d'activitat del personal de transport d'explosius.  
A.3. Personal operatiu adscrit a servicis de vigilància:  
a) Vigilant de seguretat. És aquell treballador major d'edat, de nacionalitat comunitària (UE), que amb aptituds físiques i instrucció suficients, sense antecedents penals, i reunint tots els requisits que exigisca la legislació vigent, realitze les funcions descrites en esta.  
b) Vigilant d'explosius. És aquell treballador major d'edat, de nacionalitat comunitària (UE), aptituds psicofísiques necessàries i instrucció suficient, sense antecedents penals, i reunint tots els requisits que exigisca la legislació vigent, realitze les funcions descrites en esta.  
Funcions dels vigilants de seguretat. Les funcions que hauran de desenvolupar este personal operatiu seran les següents:  
1) Exercir la vigilància i protecció de béns mobles i immobles, així com la protecció de les persones que puguen trobar-se en estos.  
2) Efectuar controls d'identitat en l'accés o en l'interior d'immobles determinats, sense que en cap cas puguen retindre documentació personal.  
3) Evitar la comissió d'actes delictius o infraccions en relació amb l'objecte de la seua protecció.  
4) Posar immediatament a disposició dels membres de les forces i cossos de seguretat els delinqüents en relació amb l'objecte de la seua protecció, així com els instruments, els efectes i les proves dels delictes, no poden procedir a l'interrogatori d'aquells.  
5) Efectuar la protecció de l'emmagatzemament, recompte, classificació i transport de diners, valors i objectes valuosos.  
6) Dur a terme, en relació amb el funcionament de centrals d'alarma, la prestació de servicis de resposta de les alarmes que es produïsquen, la realització dels quals no corresponga a les forces i cossos de seguretat.  
7) L'acompanyament, la defensa i la protecció de persones determinades, que no tinguen la condició d'autoritats públiques, impedint que siguen objecte d'agressions o actes delictius, sempre que estiguen degudament facultats per a la dita funció d'acord amb la legislació vigent.  
c) Guarda particular de camp (pesca marítima, caça, etc.). És aquell treballador major d'edat, de nacionalitat comunitària (UE), aptituds psicofísiques necessàries i instrucció suficient, sense antecedents penals, i reunint tots els requisits que exigisca la legislació vigent, realitze les funcions descrites en esta.  
S'entén que les categories de vigilant de seguretat conductor, vigilants de seguretat de transport i vigilant de seguretat són distintes en raó a les funcions que exercixen i del salari i plusos que tenen establits, encara que són jeràrquicament del mateix rang.  
B) No habilitat.  
a) Comptador - pagador. És aquell operari afecte a l'empresa que en les oficines o en el mateix vehicle, té a càrrec seu el control i la revisió, així com el còmput dels béns, cabals, fons, pagament de nòmines, etcètera, objecte de conducció o custòdia, ha de diligenciar de forma adequada els albarans d'entrega i rebut, amb conformació prèvia de les anomalies que respecte d'això es produïsquen, i aquelles altres funcions complementàries a què es referix el plus d'activitat del personal de transport de fons.  
Si és vigilant de seguretat exercirà, a més, les tasques pròpies de la seua categoria, i li podrà ser encarregada la direcció de les tasques de càrrega i descàrrega del vehicle blindat.  
b) Operador de central receptora d'alarmes. És el treballador, que es maneja els equips electrònics per al tractament de la informació i interpreta i desenvolupa les instruccions i ordes per a la seua explotació.  
Funcions:  
1. Cuidarà del manteniment i conservació dels equips electrònics a càrrec seu.  
2. Farà un comunicat diari de les incidències produïdes durant el seu servici, en el qual constarà:  
La recepció d'alarmes produïdes durant el servici.  
Comunicacions de les recepcions d'alarmes a les forces i cossos de seguretat de l'Estat.  
3. Comprovarà diàriament el funcionament dels equips electrònics.  
4. Executarà les ordres previstes en la llei de seguretat privada respecte del funcionament de les centrals receptores d'alarmes, excepte les pròpies del vigilant de seguretat.  
Article 19. Personal de seguretat mecànica i electrònica  
a) Encarregat. És el treballador que procedint dels operaris d'ofici, dirigix i vigila els treballs que tinga assignats, està a les ordres directes del personal directiu, titulat o tècnic, i exercix funcions de comandament sobre el personal a les seues ordres i s'ocupa de la deguda execució pràctica dels treballadors, responsabilitzant-se'n.  
b) Ajudant d'encarregat. És el treballador que procedint dels operaris d'ofici i sota les ordres directes de l'encarregat o del personal directiu, titulat o tècnic, exercix funcions de comandament sobre el personal a les seues ordres i s'ocupa de la deguda execució pràctica dels treballs, responsabilitzant-se'n.  
c) Revisor de sistemes. És aquell treballador, que amb coneixements teòrics i pràctics en matèria de vigilància, seguretat i/o sistemes d'alarma i seguretat, té com a missió principal entre altres, la d'inspeccionar el funcionament, la conservació, la reparació, la renovació i l'assessorament sobre estos sistemes i mecanismes.  
d) Oficial de primera. Mecànica i electrònica. És l'operari que, havent realitzat l'aprenentatge d'un ofici determinat i tenint una alta qualificació, realitza amb iniciativa i responsabilitat totes les tasques laborals inherents a est que tenen lloc en el centre de treball en localitzacions i localitats diverses. Este treball comporta la necessitat de desplaçaments i pernoctes.  
e) Oficial de segona. Mecànica i electrònica.És l'operari que, havent realitzat l'aprenentatge d'un ofici determinat de forma qualificada, realitza amb responsabilitat totes les tasques laborals inherents a este que tenen lloc en el centre de treball en localitzacions i localitats diverses. Este treball comporta la necessitat de desplaçament i pernoctes.  
f) Oficial de tercera. Mecànica i electrònica. És l'operari que, havent realitzat l'aprenentatge d'un ofici determinat de forma qualificada, realitza amb responsabilitat totes les tasques laborals inherents al seu nivell que tenen lloc en el centre de treball, o en localitzacions i localitats diverses. Este treball comporta la necessitat de desplaçament i pernoctes.  
g) Especialista. És l'operari que, havent realitzat l'aprenentatge d'una especialitat en una seqüència de treball determinat de forma qualificada, realitza amb responsabilitat totes les tasques inherents a la dita especialitat, amb especificació o sense de centre determinat de treball.  
h) Operador de suport tècnic. És aquell empleat que, des de la seu del centre de treball, s'encarrega de l'estudi de les avaries i incidents tècnics, de la solució d'avaries i de l'assessorament del personal de l'empresa, via remota, durant les labors d'instal·lació i manteniment en les instal·lacions dels clients.  
i) Aprenent. És aquell que està lligat a l'empresa amb contracte d'aprenentatge, per virtut del qual l'empresari, al mateix temps que utilitza el seu treball, s'obliga a ensenyar-li, per si o a través d'un altre, algun dels oficis clàssics.  
Article 20. Personal d'oficis diversos  
a) Oficial. És l'operari que, havent realitzat l'aprenentatge d'un ofici determinat, realitza amb iniciativa i responsabilitat totes o algunes tasques laborals pròpies d'este amb rendiment correcte, determinat que en aquell cas ho serà de primera i en este de segona.  
b) Ajudant. És l'operari encarregat de realitzar tasques concretes que no constituïxen labor qualificada d'ofici o que sota la immediata dependència d'un oficial col·labora en funcions pròpies d'este sota la seua responsabilitat.  
c) Peó. És l'operari major de divuit anys encarregat de realitzar tasques per a l'execució de les quals es requerix únicament l'aportació d'esforç i atenció, sense l'exigència de cap pràctica operativa.  
d) Aprenent. És aquell que està lligat a l'empresa amb contracte d'aprenentatge, per virtut del qual l'empresari, al mateix temps que utilitza el seu treball, s'obliga a ensenyar-li per si o, a través d'un altre, algun dels oficis clàssics.  
Article 21. Personal subaltern  
a) Conductor. És aquell treballador que estant en possessió del permís de conduir adequat al vehicle a utilitzar exercix les funcions de missatgeria, transport de material o de personal.  
b) Ordenança. És el treballador major de 18 anys que, amb elementals coneixements i responsabilitat, se li encomanen encàrrecs, cobraments, pagaments, recepció i entrega de les correspondència i documents, pot realitzar en oficines tasques d'índole elemental per ordre específica dels seus superiors.  
c) Magatzemista. És el treballador subaltern encarregat de facilitar les comandes del personal al magatzem portant el control de les seues existències.  
d) Netejador/netejadora. És el treballador major d'edat que s'ocupa de la neteja i manteniment de les instal·lacions del centre i dependència de l'empresa.  
CAPÍTOL V  
Ingressos  
Article 22. Normes generals  
Per a l'ingrés del personal s'observaran, sense excepció, les normes legals vigents en matèria de contractació i generals de col·locació, així com les especials que corresponguen.   
Article 23. Condicions  
Les condicions per a ingressar en l'empresa, pel que fa al personal amb la condició de Vigilant de seguretat, Guarda particular de camp, i les especialitats d'ambdós, hauran d'acomodar-se preceptivament a les normes que a este efecte exigixen les disposicions legals vigents.  
Article 24. Contractes  
Els contractes que subscriga l'empresa per a servici determinat, eventual, interí i temporal, i qualsevol altre que la norma permeta hauran de ser per escrit, fent constar els requisits i les circumstàncies que exigisca la legislació vigent, en matèria d'ocupació.  
Article 25. Període de prova  
Podrà concertar-se per escrit un període de prova, durant el qual qualsevol de les parts podrà rescindir, per escrit, el contracte sense dret a indemnització de cap tipus. El període de prova no podrà excedir el temps següent, segons la categoria professional:  
Personal directiu, titulat i tècnic: sis mesos.  
Personal de seguretat mecànica i electrònica: dos mesos.  
Personal qualificat: administratius, comandaments intermedis i d'oficis diversos: tres mesos.  
Personal operatiu: dos mesos.   
No obstant això, no hi haurà període de prova si el treballador és contractat novament per la mateixa empresa en el període d'un any posterior a l'últim contracte.  
Personal no qualificat: quinze dies laborables.  
Article 26. Reconeixement mèdic  
El personal de l'empresa estarà obligat a sotmetre's, a la iniciació de la prestació, a examen mèdic, i s'entregarà una còpia a l'interessat.  
CAPÍTOL VI  
Lloc de treball, trasllats i canvis de lloc  
Article 27. Lloc de treball  
Ateses les especials circumstàncies en què es realitza la prestació dels servicis de seguretat i vigilància, la mobilitat del personal estarà determinada per les facultats d'organització de l'empresa, que procedirà a la distribució del seu personal entre els seus diversos llocs de treball de la manera més racional i adequada als fins productius dins d'una mateixa localitat. A estos efectes s'entendrà per localitat tant el municipi de què es tracte, com les concentracions urbanes o industrials que s'agrupen al voltant d'este i que formen amb aquell una macroconcentració urbana o industrial, encara que administrativament siguen municipis distints sempre que estiguen comunicats per mitjans de transport públics a intervals no superiors a mitja hora, a l'entrada i/o eixida dels treballadors. El personal de l'empresa que exercisca tasques de vigilància podrà ser canviat d'un centre de treball a un altre, d'acord amb les facultats expressades, dins d'una mateixa localitat, i si és possible és destinarà, per a cada lloc de treball, aquells treballadors del servici de seguretat i vigilància que residisquen més prop d'aquell.  
Els treballs realitzats dins de la zona definida com a localitat no donaran lloc a dietes per a cap dels treballadors de l'empresa, i sí als corresponent plusos de distància i transport pactats.  
Article 28. Desplaçaments  
Quan un treballador haja de desplaçar-se per necessitat del servici fora de la localitat, entesa en els termes de l'article 27 on habitualment presta els seus servicis o quan isca de la localitat per a la qual ha sigut contractat, tindrà dret a la percepció de dietes llevat que este desplaçament no tinga perjuís econòmics per al treballador.  
En el cas que no es desplace en vehicle de leEmpresa, tindrà dret que se li page, a més, l'import del bitllet del mitjà de transport idoni.  
Si el desplaçament es realitza en un vehicle particular del treballador, es pagarà a raó de 0,25 euros el quilòmetre.   
Article 29. Import de les dietes  
L'import de les dietes acordades en este conveni col·lectiu serà:  
Quan el treballador ha de fer una menjar fora de la seua localitat: 9,11.  
Quan el treballador ha de fer dos menjars fora de la seua localitat: 16,80.  
Quan el treballador ha de pernoctar i desdejunar-se: 15,41.  
Quan el treballador ha de pernoctar fora de la seua localitat i realitzar dos menjars: 30,81.  
Si el desplaçament és superior a set dies, l'import de la dieta completa serà a partir del vuité dia, 24,49.  
CAPÍTOL VII  
Treballs de categoria superior i inferior  
Article 30  
L'empresa, en cas de necessitat, podrà exigir dels seus treballadors la realització de treballs de categoria superior amb el salari que corresponga a la nova categoria, reintegrant-se al seu antic lloc quan cessament la causa del canvi.  
Este canvi no podrà tindre una duració superior a tres mesos ininterromputs, i el treballador haurà de reintegrar-se al seu antic lloc i categoria al finalitzar aquell període. Si el treballador ocupa el lloc de categoria superior durant dotze mesos alterns consolidarà el salari de la dita categoria a partir d'eixe moment, sense que això supose necessàriament la creació d'un lloc de treball d'eixa categoria.  
Estes consolidacions no són aplicables als casos de substitució per incapacitat temporal o llicència, en estos casos la realització de treballs de categoria superior cessarà en el moment en què es reincorpore al seu lloc de treball el substituït.  
El treballador que realitze per motius d'autèntica necessitat funcions de categoria inferior a la seua conservarà el salari de la seua categoria professional. Esta situació no podrà ser superior a tres mesos de duració.  
CAPÍTOL VIII  
Causes d'extinció del contracte de treball  
Article 31  
El cessament dels treballadors en l'empresa tindrà lloc per qualsevol de les causes previstes en l'Estatut dels Treballadors i la resta de legislació vigent.  
En el cas de cessament per voluntat del treballador, el personal directiu, titulat i tècnic haurà de preavisar la seua baixa amb una antelació no inferior a dos mesos. El personal administratiu o de comandament intermedi, el personal operatiu, subaltern i d'oficis diversos, amb quinze dies hàbils d'antelació. La falta de compliment del preavís comportarà la pèrdua dels salaris corresponents a quinze dies hàbils sense incloure-hi la quantitat corresponent a les parts proporcionals de les pagues extraordinàries d'eixe període. Si el preavís s'ha efectuat en període hàbil inferior als quinze dies hàbils previstos, la pèrdua dels salaris corresponents serà proporcional al període hàbil no preavisat.  
El preavís haurà d'exercitar-se sempre per escrit i l'empresa estarà obligada a subscriure el justificant de recepció.  
La falta de preavís per part de l'empresa en casos de finalització del contracte i segons preveu la legislació vigent, donarà lloc a la indemnització corresponent o a la part proporcional si el preavís s'ha efectuat en període inferior al previst.  
Les liquidacions es posaran a disposició dels treballadors dins dels quinze dies naturals següents a la data de la baixa.  
CAPÍTOL IX  
Jornada de treball, descansos i vacacions  
Article 32. Jornada de treball  
La jornada de treball serà de 1.782 hores anuals de treball efectiu en còmput mensual a raó de 162 hores. No obstant això, l'empresa, d'acord amb la representació dels treballadors podrà establir fórmules alternatives per al càlcul de la jornada mensual a realitzar.  
Així mateix, si un treballador per necessitats del servici no pot realitzar la seua jornada mensual, haurà de compensar la seua jornada, en el mateix o distint servici, en els dos mesos següents.  
Igualment, aquelles empreses amb sistemes de treball específic com ara entitats de crèdit on no siga possible esta compensació, podran acordar amb els representants dels treballadors altres còmputs diferents dels establits en este article.  
S'entendrà com a treball nocturn el que es realitze entre les vint-i-dos hores i les sis hores.  
Entre la jornada acabada i l'inici de la següent, haurà d'haver un mínim de dotze hores, excepte en els casos següents:   
a) per especial urgència o peremptòria necessitat,  
b) en el treball a torns.  
Article 33. Hores extraordinàries  
Tindran la consideració d'hores extraordinàries les que excedisquen de la jornada ordinària establida en l'article anterior.   
L'import de les hores extraordinàries realitzades entre l'1 de gener i el 31 de maig de 2009 serà igual a l'establit per a l'any 2008.   
L'import de les hores extraordinàries realitzades des de l'1 de juny de 2009 serà el següent :  
Valor hores extraordinàries  
Categories Laborables Festiva  
 Euros Euros  
Personal Administratiu  
A) Administratius:  
Cap de Primera 10,30 13,60  
Cap de Segona 9,74 12,83  
Oficial de Primera 8,53 11,23  
Oficial de Segona 8,20 10,80  
Hostessa/o 7,64 10,05  
Auxiliar 7,64 10,05  
Telefonista 6,69 8,84  
Aspirant 5,82 7,65  
B) Tècnics i Especialistes d'Oficina:  
Programador d'Ordinador 10,32 13,60  
Operador/gravador d'Ordinador 8,53 11,23  
Tècnic de formació i de prevenció intermedi 9,74 12,83  
Delineant Projectista 9,74 12,83  
Delineant 8,53 11,23  
C) Comercials:  
Cap de Vendes 10,30 13,60  
Tècnic Comercial 9,74 12,83  
Venedor 8,83 11,61  
Comandaments Intermedis  
Cap de Tràfic 8,82 11,56  
Cap de Vigilància 8,82 11,56  
Cap de Cambra o Tresoreria 8,82 11,56  
Cap de Servicis 8,82 11,56  
Inspector 8,16 10,80  
Coordinador de servicis 8,16 10,80  
Supervisor CRA 7,82 10,33  
Personal Operatiu  
A) Habilitat:  
Vigilant de Seguretat de Transport Conductor 8,26 11,14  
Vigilant de Seguretat de Transport d'Explosius  
Conductor 8,44 11,14  
Vigilant de Seguretat de Transport 7,71 10,28  
Vigilant de Seguretat de Transport   
d'Explosius 7,89 10,28  
Vigilant d'Explosius 8,20 8,20  
Vigilant de Seguretat 8,20 8,20  
Guarda Particular de Camp   
(Pesca Marítima, Caça, etc) 7,89 7,89  
B) No habilitat:  
Operador C.R. Alarmes 5,73 5,73  
Comptador-pagador 5,56 6,97  
Personal de Seguretat mecanicoelectrònica  
Encarregat 10,02 13,15  
Ajudant Encarregat 5,40 7,13  
Revisor de sistemes 7,57 9,99  
Oficial de Primera 9,53 12,56  
Oficial de Segona 8,08 10,94  
Oficial de Tercera 7,25 9,51  
Especialista 5,40 7,13  
Operador de Suport Tècnic 5,80 7,67  
Aprenent 4,95 6,45  
Personal d'oficis Diversos  
Oficial de Primera 8,23 10,80  
Oficial de Segona 7,29 9,61  
Ajudant 6,41 8,39  
Peó 5,74 7,58  
Aprenent 5,04 6,62  
Personal Subaltern  
Conductor 7,57 9,97  
Ordenança 6,26 8,26  
Magatzemista 6,26 8,26  
Netejador/netejadora 5,74 7,58  
Article 34. Modificació d'horari  
Quan per necessitats del servici l'empresa necessite modificar els horaris establits, podrà canviar-los de conformitat amb l'article 41 de l'Estatut dels Treballadors.  
Article 35. Vacances  
Tots els treballadors gaudiran de vacances retribuïdes, d'acord amb les condicions següents:  
1. Tindran una duració de trenta-un dia naturals per a tot el personal de l'empresa que porte un any.  
2. Es pagaran pel «total» de la taula de retribucions de l'annex salarial, i pels conceptes compresos en ella, més el complement personal d'antiguitat (triennis-quinquennis) a més de la part proporcional del plus de perillositat corresponent als dotze últims mesos.  
CAPÍTOL X  
Llicències i excedències  
Article 36. Llicències  
Els treballadors tindran dret al gaudi de llicències sense pèrdua de la retribució, en els casos i amb la duració que establisca l'Estatut dels Treballadors.  
Article 37  
En l'exercici de les seues funcions i ateses les especials circumstàncies de la prestació dels servicis en esta activitat i les dificultats que comporta la substitució del personal en els seus llocs de treball, els representants dels treballadors per a l'exercici de les seues funcions com a tals, hauran de notificar i justificar les seues absències als seus superiors amb antelació mínima de 24 hores.   
Article 38. Excedència  
Quant a la regulació de les excedències caldrà ajustar-se al que disposa l'Estatut dels Treballadors.  
CAPÍTOL XI  
Faltes i sancions  
Article 39. Faltes del personal  
Les accions o omissions punibles en què incórreguen els treballadors es classificaran atenent la seua importància, reincidències i intencions, en lleus, greus i molt greus.  
En l'aplicació de les sancions es tindran en compte i valoraran les circumstàncies personals del treballador, el seu nivell cultural, la transcendència del dany, el grau de reiteració o reincidència.  
Article 40. Són faltes lleus  
1. Fins a quatre faltes de puntualitat, amb retard superior a cinc minuts i inferior a quinze, dins del període d'un mes.  
2. Abandonar el lloc de treball sense causa justificada o el servici breu temps durant la jornada. Si es causa, com a conseqüència del mateix abandó, perjuí de consideració a l'empresa, companys de treball, clients o personal, o és causa d'accident, la falta podrà revestir la consideració de greu o molt greu.  
3. No notificar, amb caràcter previ, l'absència al treball i no justificar, dins de les vint-i-quatre hores següent llevat que es prove la impossibilitat d'haver-ho fet, la raó que la va motivar.  
4. Els descuits i les distraccions en la realització de treball o en l'atenció i conservació de les màquines, eines, armes, ferramentes, instal·lacions pròpies dels clients. Quan l'incompliment d'això origine conseqüències de gravetat en la realització del servici, la falta podrà reputar-se de greu o molt greu.  
5. La inobservança de les ordres de servici, així com la desobediència als comandaments, tot això en matèria lleu.  
6. Les faltes de respecte i consideració en matèria lleu als subordinats, companys, comandaments, personal i públic, així com la discussió amb estos dins de la jornada de treball i usar paraules malsonants i indecoroses amb ells.  
7. La falta de neteja personal i dels uniformes, equips, armes, etc., de manera ocasional.  
8. No comunicar a l'empresa els canvis de residència i domicili i la resta de circumstàncies que afecten la seua activitat laboral.  
9. No atendre el públic amb la correcció i diligència degudes.  
10. Excedir-se en les seues atribucions o entremetre's en els servicis peculiars d'un altre treballador, quan el cas no constituïsca falta greu.  
Article 41. Són faltes greus  
1. Cometre tres faltes lleus en el període d'un trimestre, excepte en la puntualitat, encara que siguen de distinta naturalesa, sempre que hi haja sanció comunicada per escrit.  
2. Més de quatre faltes de puntualitat en l'assistència al treball en el període d'un mes superior als deu minuts o fins a quatre faltes superiors a quinze minuts cada una d'elles.  
3. La falta d'assistència al treball d'un dia en el període d'un mes, sense causa justificada. Serà molt greu si de resultes de l'absència es causa greu perjuí a l'empresa.  
4. La desobediència greu als superiors en matèria de treball i la rèplica descortés a companys, comandaments o públic. Si implica trencament manifest a la disciplina o se'n deriva perjuí notori per a l'empresa, companys de treball o públic es reputarà molt greu.  
5. La suplantació de la personalitat d'un company al fitxar o firmar, se sancionarà tant a qui fitxa altres com a estos últims.  
6. La voluntària disminució de l'activitat habitual i la negligència i desídia en el treball que afecta la bona marxa del servici.  
7. La simulació de malaltia o accident i no entregar el comunicat de baixa oficial dins de les quaranta-vuit hores següents a l'emissió d'este, llevat que es prove la impossibilitat de fer-ho.  
8. L'ocupació de temps, uniformes, materials, eines, armes o màquines en qüestions alienes al treball o en benefici propi.  
9. L'ús, sense estar de servici, de les insígnies del càrrec, o l'ostentació innecessària d'este.  
10. Fer desaparéixer uniformes i segells, tant de l'empresa com de clients d'esta, així com causar accidents per dol, negligència o imprudència inexcusable.  
11. Portar els registres, la documentació, els quaderns o qualsevol classe d'anotacions oficials i escrits que reglamentàriament han de tindre, sense les formalitats degudes i cometent faltes que per la seua gravetat o transcendència meresquen especial correctiu. I si té especial rellevància, tindran la consideració de molt greu.  
Article 42. Són faltes molt greus  
1. La reincidència en comissió de falta greu en el període de sis mesos, encara que siga de distinta naturalesa, sempre que hi haja sanció.  
2. Més de dotze faltes no justificades de puntualitat comeses en el període de sis mesos o trenta en un any, encara que hagen sigut sancionades independentment.  
3. Tres o més faltes injustificades al treball en el període d'un mes, més de sis en el període de quatre mesos o més de dotze en el període d'un any, sempre que hagen sigut sancionades independentment.  
4. La falsedat, la deslleialtat, el frau, l'abús de confiança i el furt o robatori, tant a companys de treball com a l'empresa o a tercers relacionats amb el servici durant l'exercici de les seues tasques o fora d'estes.  
5. Fer desaparéixer, inutilitzar, causar desperfectes en armes, màquines, instal·lacions, edificis, béns, documents, etc.., tant de l'empresa com de clients d'esta, així com causar accidents per dol, negligència o imprudència inexcusable.  
6. El realitzar treballs per compte propi o d'altri estant en situació d'incapacitat laboral transitòria, així com realitzar manipulacions o falsedats per a prolongar aquella situació.  
7. La continuada i habitual falta neteja de tal índole que produïsca queixes justificades de caps, companys de treball o tercers.  
8. L'embriaguesa provada, vestint l'uniforme.  
9. La violació del secret de correspondència o de documents de l'empresa o de les persones en els locals i instal·lacions de la qual es realitze la prestació dels servicis i no guardar la deguda discreció o el natural sigil dels assumptes i servicis en què, per la missió de la seua comesa, hagen d'estar assabentats.  
10. Els maltractaments de paraula o d'obra, o falta greu de respecte i consideració a les persones dels seus superiors, companys, personal a càrrec seu o familiars d'estos, així com a les persones en els locals o instal·lacions de les quals realitze la seua activitat i als empleats d'estes si n'hi ha.  
11. La participació directa o indirecta en la comissió d'un delicte qualificat com a tal en les lleis penals, que comporte la retirada de l'habilitació per als vigilants de seguretat.  
12. L'abandó del treball en llocs de responsabilitat una vegada n'ha pres possessió i la inhibició o passivitat en la seua prestació.  
13. La disminució voluntària i continuada del rendiment.  
14. Originar baralles amb els seus companys de treball o amb les persones o els empleats per a les quals presten els seus servicis.  
15. La comissió d'actes immorals en el lloc de treball o en els locals de l'empresa, dins de la jornada laboral.  
16. L'abús d'autoritat.  
17. La competència il·lícita per dedicar-se dins o fora de la jornada laboral a desenvolupar per compte propi idèntica activitat que l'empresa o dedicar-se a ocupacions particulars que estiguen en oberta pugna amb el servici.  
18. Fer ús de les armes, si no és en defensa pròpia i en els casos previstos per les lleis i disposicions vigents.  
19. Iniciar o continuar qualsevol discussió, rivalitat, pretesa superioritat, exigències en el mode de prestar-se els servicis, etc., amb funcionaris de la policia.  
20. Entregar-se a jocs, i distraccions greus, tot això durant i dins de la jornada de treball.  
21. Exigir o demanar pels seus servicis remuneració o premis de tercers, siga quina siga la forma o pretext que per a la donació s'empre.  
22. La imprudència en acte de servici. Si implica risc d'accident per a si o per a companys o personal i públic, o perill d'avaries per a les instal·lacions.  
Article 43. Sancions  
1. Per falta lleu:  
a) Amonestació verbal.  
b) Amonestació escrita.  
2. Per falta greu:  
a) Amonestació pública.  
b) Suspensió d'ocupació i sou d'un a quinze dies.  
c) Inhabilitació per a l'ascens durant un any.  
3. Per falta molt greu:  
a) Suspensió d'ocupació i sou de setze dies a dos mesos.  
b) Inhabilitació per a l'ascens durant tres anys.  
c) Acomiadament.  
Article 44. Prescripció  
La facultat de l'empresa per a imposar sancions, que haurà d'exercitar-se sempre per escrit excepte amonestació verbal, de la haurà de justificar la recepció i firmar la conformitat el sancionat o, en el seu lloc, dos testimonis, cas de negar-se a això, prescriurà en les faltes lleus als deu dies; en les greus als vint dies, i en les molt greus als seixanta dies, a partir de la data en què l'empresa va tindre coneixement de la seua comissió i, en tot cas, als sis mesos d'haver-se comés.  
CAPÍTOL XII  
Prestacions socials  
Article 45. Assegurança col·lectiva d'accidents  
L'empresa subscriurà una pòlissa d'assegurança col·lectiva a favor de tots i cada un dels seus treballadors per un capital de 28.700,94 € per mort i de 36.554,33 € per incapacitat permanent total, absoluta i gran invalidesa, derivades d'accidents siguen o no laborals, excepte els produïts en competicions esportives oficials de vehicle de motor. El seu efecte cobrirà les vint-i-quatre hores del dia i durant tot l'any.  
CAPÍTOL XIII  
Retribucions  
Article 46. Disposició general  
Les retribucions del personal comprés en l'àmbit d'aplicació d'este conveni col·lectiu estaran constituïdes pel salari base i els complements i correspon a la jornada normal a què es referix l'article 47 del present conveni.  
El pagament del salari s'efectuarà per mesos vençuts en els cinc primers dies hàbils.  
No obstant això, els complements variables es pagaran en la nòmina del mes següent al que s'haja meritat.  
Article 47. Estructura salarial  
L'estructura salarial que passaran a tindre les retribucions des de l'entrada en vigor, del present conveni serà la següent:  
a) Sou base.  
b) Complements:  
1. Personals:  
Antiguitat.  
2. De llocs de treball:  
Perillositat.  
Plus escorta.  
Plus d'activitat.  
Plus de responsable d'equip de vigilància, de transport de fons o sistemes.  
Plus de treball nocturn.  
Plus de radioscòpia aeroportuària.  
Plus de radioscòpia bàsica.  
Plus de caps de setmana i festius - vigilància.  
Plus de residència de Ceuta i Melilla.  
3. Quantitat o qualitat de treball:  
Hores extraordinàries.  
4. De venciment superior al mes:  
Gratificació de Nadal.  
Gratificació de juliol.  
Beneficis.  
5. Indemnitzacions o bestretes:  
Plus de distància i transport.  
Plus de manteniment de vestuari.  
Article 48. Sou base  
S'entendrà per sou base la retribució corresponent, en cada una de les categories professionals a una activitat normal, durant la jornada de treball fixada en este conveni.  
El sou base es considerarà sempre referit a la jornada legal establida en este conveni. Si per acord particular de l'empresa amb els seus operaris es treballa a jornada parcial, el sou base serà divisible per hores, i es pagarà el que corresponga.  
Article 49. Complement personal d'antiguitat  
Es pacta expressament la supressió d'este complement per a tots aquells treballadors que a l'entrada en vigor d'este conveni no el perceben.   
El treballador que ja el gaudisca a l'entrada en vigor d'este conveni, continuarà percebent-lo, si bé, des de l'1 de gener de 2009 no es meritaran noves quantitats per triennis o quinquennis.   
En tot cas, quan s'hi tinga dret, el complement d'antiguitat tindrà un límit màxim del 25% sobre el salari base.  
Article 50. Complements de lloc de treball  
a) Perillositat. El personal operatiu de vigilància i transport de fons i explosius que, per l'especial comesa de la seua funció, estiga obligat per disposició legal a portar una arma de foc, percebrà mensualment, per este concepte, el complement salarial assenyalat en el present article o en l'annex salarial d'este conveni.  
1. Els vigilants de seguretat de transport i d'explosius conductors, vigilants de seguretat de transport i transport d'explosius i vigilants d'explosius, percebran mensualment, per este concepte, els imports que figuren en les taules de retribucions de l'annex salarial d'este conveni.  
L'import del plus de perillositat per als vigilants de seguretat de transport conductor i vigilant de seguretat de transport serà de 134,42 €.  
2. Els vigilants de seguretat de vigilància quan realitzen servici amb arma de foc reglamentària percebran un plus de perillositat de 134,42 euros al mes o un preu per hora de 0,83 € amb un màxim de 162 hores. En la mensualitat corresponent a vacances, així com en les pagues extraordinàries, percebran la part proporcional meritada durant els dotze últims mesos.  
3. Sense perjuí de la naturalesa del plus de perillositat com a plus funcional, es garantix a tots els vigilants de seguretat del servici de vigilància que realitzen servicis sense arma la percepció d'un plus de perillositat mínim equivalent a 18 euros mensuals.  
En el cas que realitzen part o la totalitat del servici amb arma, percebran l'import corresponent a les hores realitzades amb arma, sempre que esta quantitat mensual supere els imports mínims garantits previstos en el paràgraf precedent, i estos quedaran subsumits en la dita quantitat mensual. És a dir, percebrà el major import de les dues quanties, mai la suma d'ambdues, amb el límit de 134,42 euros.  
Els imports del plus de perillositat assenyalats en este apartat lletra a) punts 2 i 3, podran ser pagats per l'empresa en onze pagues, incloent-s'hi les parts proporcionals de pagues extraordinàries i vacances.  
   
b) Plus escorta. El personal descrit en l'article 22 A.3 a), quan realitze les funcions establides en l'apartat 7 del precepte esmentat sobre funcions dels vigilants de seguretat, percebrà, com a mínim per este concepte, la quantitat de 260,79 euros mensuals com a complement.   
c) Plus d'activitat. Este plus es pagarà als treballadors de les categories a les quals se'ls fa figurar en l'annex del present conveni, amb les següents condicions particulars per a les categories laborals  
Que a continuació es detallen:   
1. Personal de Transport de Fons (Vigilant de seguretat de transport-conductor i vigilant de seguretat de transport): el plus d'activitat queda fixat en 157,07 euros. Este plus compensa les noves activitats del sector del transport de fons pel que fa a caixes de transferència, caixers automàtics, centres comercials, nova gestió informàtica de les rutes i de la metodologia d'atenció al client, les modificacions en l'activitat derivada de la supressió de sucursals del Banc d'Espanya i la creació de les SDA.  
2. Comptadors - pagadors.  
En relació amb els comptadors - pagadors, el plus d'activitat, en compensació de les noves activitats que puguen afectar esta categoria assenyalades en el primer paràgraf de l'apartat 1 de la lletra c) d'este article, es fixa en 60 euros mensuals.  
3. En relació amb la resta de categories, el plus d'activitat correspondrà al que figure en les taules de retribucions de l'annex salarial.  
d) Plus de responsable d'equip de vigilància, transport de fons o sistemes. Es pagarà al treballador que, a més de realitzar les tasques pròpies de la seua categoria, desenvolupa una labor de coordinació, distribuint el treball i indicant com realitzar-lo, confeccionant els comunicats oportuns, anomalies o incidències que es produïsquen en els servicis en absència de l'inspector o un altre cap, i té la responsabilitat d'un equip de persones. El personal que exercisca funcions de responsable d'equip percebrà un plus per este concepte, d'un deu per cent del sou base establit en este conveni, que corresponga a la seua categoria, mentre les tinga assignades i les realitze.  
e) Plus de radioscòpia aeroportuària. El vigilant de seguretat que utilitze la radioscòpia aeroportuària en la prestació dels seus servicis en les instal·lacions dels aeroports, percebrà com a complement d'este lloc de treball, mentre el realitze, la quantitat d'1,24 euros per hora efectiva de treball, amb un màxim mensual de 200,88 euros. Este complement no serà pagable en les gratificacions extraordinàries ni en la mensualitat de vacances.  
S'exigirà, com a requisit previ per a accedir a este lloc de treball, que el treballador acredite haver realitzat un curs de formació específic sobre l'ús i funcionament de la radioscòpia aeroportuària, impartit per personal tècnic amb coneixements suficients en este tipus d'aparells, sense el que no podrà, en tot cas, exercir el servici esmentat.  
f) Plus de radioscòpia bàsica. El vigilant de seguretat que utilitze la radioscòpia en llocs de treball que no siguen instal·lacions aeroportuàries percebrà com a complement d'este lloc de treball un plus de 0,19 euros per hora efectiva de treball, mentre realitze aquell servici, amb un màxim mensual de 30 euros. Este complement no serà pagable en les gratificacions extraordinàries ni en la mensualitat de vacances.  
g) Plus de treball nocturn.Es fixa un plus de treball nocturn per hora treballada. S'entendrà per treball nocturn el comprés entre les vint-i-dos hores i les sis hores del dia següent. Si les hores treballades en jornada nocturna són de quatre o més hores, es pagarà el plus corresponent a la jornada treballada, amb màxim de vuit hores.  
Cada hora nocturna treballada es pagarà per a les categories següents amb els valors següents durant la vigència del conveni:  
V. de seguretat de transport, conductor i v. de seguretat de transport d'explosius conductor: 1,14 €.   
Vigilant de seguretat de transport i vigilant de seguretat de transport d'explosius: 1,05 €.  
Vigilant de seguretat: 1,04 €.  
Vigilant d'explosius: 1,04 €.  
Guarda particular de camp: 1,04 €.  
Comptador - pagador: 0,87 €.  
Per a la resta de categories, cada hora nocturna treballada s'abonarà amb els valors que s'indiquen en la taula següent:  
Personal administratiu  
A) Administratius:  
Cap de primera 1,45  
Cap de segona 1,30  
Oficial de primera 1,11  
Oficial de segona 1,07  
Hostessa 0,95  
Auxiliar 0,95  
Telefonista 0,79  
Aspirant 0,68  
B) Tècnics i especialistes d'oficina:  
Programador d'ordinador 1,54  
Operador/gravador d'ordinador 1,11  
Tècnic formació/tec. Prevenció intermedi 1,29  
Delineant projectista 1,29  
Delineant 1,11  
C) Comercials:  
Cap de vendes 1,45  
Tècnic comercial 1,30  
Venedor 1,16  
Comandaments Intermedis  
Cap de trànsit 1,28  
Cap de vigilància 1,28  
Cap de servicis 1,28  
Cap de cambra o tresoreria 1,28  
Inspector 1,23  
Coordinador de servicis 1,23  
Supervisor CRA 1,18  
Personal Operatiu  
B) No habilitat:  
Operador C. R. alarmes 0,80  
Personal de seguretat mecànica i electrònica  
Encarregat 1,49  
Ajudant d'encarregat 0,80  
Revisor de sistemes 1,11  
Oficial de primera 1,37  
Oficial de segona 1,23  
Oficial de tercera 1,07  
Especialista 0,80  
Operador de suport tècnic 0,85  
Aprenent 0,70  
Personal d'oficis diversos  
Oficial de primera 1,22  
Oficial de Segona 0,94  
Ajudant 0,79  
Peó 0,79  
Aprenent 0,68  
Personal subaltern  
Conductor 0,95  
Ordenança 0,86  
Magatzemista 0,86  
Netejador/netejadora 0,79  
h) Plus cap de setmana i festius.  
Tenint en compte que els caps de setmana i festius de l'any són habitualment dies laborables normals en el quadrant dels vigilants de seguretat del servici de vigilància, s'acorda pagar a estos treballadors un plus per hora efectiva treballada de 0,83 €. A efectes de còmput serà a partir de les 00.00 hores del dissabte a les 24.00 del diumenge i en els festius de les 00.00 hores a les 24.00 hores dels dits dies treballats. No és pagarà a aquells treballadors que hagen sigut contractats expressament per a treballar en estos dies (Ex. Contractes a temps parcial per a caps de setmana).  
Als efectes dels dies festius, es tindran en compte els nacionals, autonòmics i locals assenyalats per a cada any, corresponents al lloc de treball on el vigilant de seguretat de vigilància preste el servici, independentment del centre de treball on estiga donat d'alta.  
i) Plus de Residència de Ceuta i Melilla.  
Es pagarà un plus mensual de residència equivalent al 25% del salari base de la seua categoria als treballadors que residisquen en les ciutats de Ceuta i Melilla. Este plus no serà pagable en les gratificacions extraordinàries de Nadal, juliol i beneficis, i no podrà ser absorbit o compensat, totalment o parcialment, sinó amb una altra percepció de la mateixa naturalesa i la mateixa finalitat, tot això d'acord amb el que disposa l'O.M. de 20 de març de 1975.  
Article 51. Complement de quantitat o qualitat de treball, hores extraordinàries  
Respecte a les hores extraordinàries caldrà ajustar-se al que disposa l'article 33 del present conveni col·lectiu i en l'article 35 de l'Estatut dels Treballadors.  
Article 52. Complement de venciment superior al mes  
1. Gratificació de juliol i Nadal. El personal percebrà dues gratificacions extraordinàries amb les meritacions i dates de pagament següents:  
1.1 Gratificació de juliol: Es meritarà de l'1 de juliol al 30 de juny. Independentment de la finalització de la seua meritació, el pagament es realitzarà entre el 13 i el 15 de juliol.  
L'import d'esta gratificació serà d'una mensualitat de la columna de «total» corresponent a l'annex salarial i pels mateixos conceptes, incloent-hi el complement personal d'antiguitat, així com la part proporcional del plus de perillositat corresponent al temps treballat amb armes durant la seua meritació.  
1.2 Gratificació de Nadal: Es meritarà de l'1 de gener al 31 de desembre. Independentment de la finalització de la seua meritació, el pagament es realitzarà entre el 13 i el 15 de desembre. L'import d'esta gratificació serà d'una mensualitat de la columna del «total» corresponent a l'annex salarial i pels mateixos conceptes, incloent-hi el complement personal d'antiguitat, així com la part proporcional del plus de perillositat corresponent al temps treballat amb armes durant la seua meritació.  
El personal que ha ingressat en el transcurs de l'any o ha cessat durant l'any percebrà les gratificacions extraordinàries al·ludides, prorratejant el seu import en relació amb el temps treballat.  
2. Gratificació de beneficis. Tots els treballadors tindran el dret al percep, en concepte de beneficis, d'una quantitat equivalent a una mensualitat de la columna de «total», corresponent a l'annex de l'any anterior al del mes del percep, incloent antiguitat, així com la part proporcional del plus de perillositat corresponent al temps treballat amb armes durant la seua meritació.  
La participació en beneficis es meritarà anualment de l'1 de gener al 31 de desembre, i s'abonarà, per anys vençuts, entre el 13 i el 15 de març de l'any següent. Els treballadors que al 31 de desembre porten menys d'un any al servici de l'empresa o que cessen durant l'any, tindran dret igualment a percebre la part proporcional corresponent al temps treballat, ja que la seua meritació es computarà per anys naturals.  
3. Les anteriors gratificacions extraordinàries es podran prorratejar en dotze mensualitats, amb l'acord previ del treballador i l'empresa.  
Article 53. Complements d'indemnitzacions o bestretes  
a) Plus de distància i transport. S'establix com a compensació a les despeses de desplaçament i mitjans de transport dins de la localitat, així com des del domicili als centres de treball i tornada. La seua quantia, en còmput anual és de 1.127,70 € redistribuïts en quinze pagues.  
b) Plus de manteniment de vestuari. S'establix com a compensació de despeses que obligatòriament aniran a càrrec del treballador, per neteja i conservació del vestuari, calçat, corretjams, i la resta de peces que componen la seua uniformitat, a estos efectes es considera com a indemnització per manteniment de vestuari. La seua quantia, segons categoria, en còmput anual, i redistribuïda en quinze pagues, s'establix en la columna corresponent en l'annex salarial.  
Article 54. Quantia de les retribucions  
La quantia de les retribucions i els seus conceptes, aplicables a partir de l'1 de gener al 31 de desembre de 2009, per a les distintes categories, és la que figura tant en l'articulat com en les taules de l'annex salarial del present conveni col·lectiu.  
Per als anys 2010 i 2011, la quantia de tots els conceptes salarials serà la fixada per a l'any 2009. Per a l'any 2012 es produirà un increment salarial equivalent a la variació que l'Índex de Preus al Consum haja experimentat entre l'1 de gener del 2011 i el 31 de desembre d'eixe any. Per a l'any 2013 es produirà un increment salarial equivalent a la variació que l'Índex de Preus al Consum haja experimentat entre l'1 de gener del 2012 i el 31 de desembre de tal any.  
Per a realitzar els increments previstos, ambdues parts acorden reunir-se tan prompte siguen coneguts els índexs de referència mencionats.  
Article 55. Uniformitat  
L'empresa facilitarà cada dos anys al personal operatiu les peces d'uniforme següents: tres camises d'estiu, tres camises d'hivern, una corbata, dos jaquetes, dos pantalons d'hivern i dos pantalons d'estiu.  
Així mateix es facilitarà, en casos de servicis en l'exterior les peces d'abric i d'aigua adequades.  
Les altres peces d'equip es renovaran quan es deterioren.  
En cas de força major, degudament provada, se substituiran les peces deteriorades per altres noves.  
Les peces d'uniforme a entregar al guarda particular de camp seran en les mateixes unitats que al vigilant de seguretat, afegint-se aquelles altres distintives exigides per les disposicions legals corresponents.  
Article 56. Assistència jurídica  
L'empresa assumirà l'assistència legal a aquells treballadors que en qualitat d'acusats o denunciants es vegen sotmesos a processos penals instruïts per ocasió d'accions realitzades en el compliment de les funcions encarregades per l'empresa, amb independència que amb posterioritat el treballador cause baixa en esta, i això sempre que hagen comunicat esta situació en els dos dies hàbils següents a la recepció de la primera comunicació.  
Article 57. Pòlissa de responsabilitat civil  
L'empresa estarà obligada a subscriure pòlissa d'assegurança de responsabilitat civil per un import d'almenys 138.000 euros, amb els efectes i les conseqüències compreses en la Llei del Contracte d'Assegurança.  
Capítol XIV  
Article 58. No discriminació en les relacions laborals  
Les parts firmants del present conveni, convenen expressament a recordar que, en les relacions laborals hauran de respectar-se les normes de no discriminació previstes en l'article 17.2 del Text refós de la Llei de l'Estatut dels Treballadors, o disposició que el substituïsca, amb menció especial a la no discriminació per raó de sexe i a l'aplicació de la Llei Orgànica per a la igualtat efectiva de dones i homes.  
Article 59  
D'acord amb la recomanació i el codi de conducta relatiu a la protecció de la dignitat de la dona i de l'home en el treball, de 27 de novembre de 1991, número 92/131 CEE, la direcció de l'empresa i la representació legal dels treballadors, es comprometen a crear i mantindre un entorn laboral on es respecte la dignitat i llibertat sexual del conjunt de persones que treballen en este àmbit laboral, i actuar, davant dels comportaments o conductes de naturalesa sexual, de paraula o de fet, exercitats en este àmbit que siguen ofensius per a la treballadora o el treballador que és objecte.  
Article 60  
Les parts firmants, recomanen l'aplicació íntegra del «Acord Marc Europeu sobre assetjament i violència en el lloc de treball», proposta comuna assolida durant la reunió plenària 15/12/2006.  
A este efecte, es manifesta que el dit Acord reconeix que diverses formes d'assetjament i de violència, que poden ser físiques, psicològiques i/o sexuals, poden afectar llocs de treball.  
Conforme a l'Acord esmentat, l'assetjament ocorre quan un o més treballadors, o un directiu, de manera repetitiva i deliberada, abusen, amenacen o humilien una persona en circumstàncies relatives al treball. La violència ocorre quan un o més treballadors o caps, deliberadament, violen la dignitat del cap o del treballador, afectant la seua salut i/o creant un ambient hostil en el treball.  
Annex  
Taules salarials  
  
ANEXO  
TABLAS SALARIALES  
